סטיבן גרינבלט

סטיבן ג'יי גרינבלט (באנגלית: Stephen Jay Greenblatt; נולד ב-7 בנובמבר 1943) הוא היסטוריון יהודי אמריקאי של תרבות וספרות. מתמחה במחקר התרבות והספרות של תקופת הרנסאנס, בעיקר בבריטניה ובפרט מומחה לויליאם שייקספיר. פרופסור באוניברסיטת הרווארד משנת 2000, עורך מהדורת נורטון לכתבי שייקספיר ועורך ראשי של האנתולוגיה של נורטון לספרות אנגלית. זוכה פרס פוליצר לספרות עיונית, עבור ספרו התפנית: הולדת המודרניות (2012). וחתן פרס הולברג (2016). חבר האקדמיה האמריקאית לאמנויות ולמדעים (1987) והאקדמיה האמריקאית לאמנויות ולספרות (2008) ונשיא האגודה לשפות מודרניות (2002–2003).

 תולדות חייו 
נולד בבוסטון למשפחת מהגרים יהודית מליטא. בשנת 1969 השלים את לימודיו לתואר דוקטור באוניברסיטת ייל והיה עמית תוכנית פולברייט (1964-1966) ומלגת גוגנהיים (1975). בשנת 1972 החל ללמד באוניברסיטת קליפורניה בברקלי ובשנת 1980 התמנה לפרופסור והיה חבר סגל האוניברסיטה עד למעברו לאוניברסיטת הרווארד.

כיהן כפרופסור אורח במכון למחקר מתקדם בברלין, אקול פראטיק דה אוטז אטיד בפריז, אוניברסיטת פירנצה, אוניברסיטת קיוטו, אוניברסיטת אוקספורד ואוניברסיטת פקין.

 מחקריו 
מחקריו עוסקים בהקשרים התרבותיים והפוליטיים של ספרות ותיאטרון, בפרט בתקופת הרנסאנס ובפתרט בתקופה האליזבתנית. רבים ממחקריו עסקו בשייקספיר, חייו, ההשפעות על יצירתו ותפקיד מחזותיו בתקופה בה הועלו בזירה הפוליטית, החברתית והדתית של בריטניה באותה עת.

שייקספיר ורנסאנס
מחקריו של גרינבלט מציבים את שייקספיר בהקשר של הרנסאנס האנגלי בכללותו, מתוך האמונה כי "שום דבר לא נוצר מכלום, גם לא אצל שייקספיר". מחקרו עוסק בנושאים כגון רוחות רפאים, כור המצרף, חרדה, גירוש שדים ונקמה. הוא משמש גם כעורך הכללי של מהדורת נורטון לשייקספיר. הגישה ההיסטוריציסטית החדשה שהוא מייצג מתנגדת לדרכים שבהן הביקורת החדשה הפכה את הטקסטים ל"תחום אסתטי אוטונומי אשר ניתק את הכתיבה של הרנסאנס מצורות אחרות של יצירה תרבותית", כמו גם לרעיון שלפיו כתבי הרנסאנס משקפים "השקפת עולם קוהרנטית שהייתה משותפת לכלל האוכלוסייה". גרינבלט טוען כי "חוקרים המבקשים להבין את הכתיבה של המאה השש-עשרה והשבע-עשרה צריכים לתאר את הדרכים שבהן הטקסטים שהם חוקרים היו קשורים לרשת של מוסדות, פרקטיקות ואמונות אשר הרכיבו את תרבות הרנסאנס בכללותה".

אנתולוגיית נורטון לספרות אנגלית
בשנות התשעים של המאה ה-20, הצטרף גרינבלט אל מ"ה אברמס כעורך הכללי של The Norton Anthology of English Literature בהוצאת W. W. Norton. הוא משמש גם כעורך-שותף של החלק באנתולוגיה המוקדש לספרות הרנסאנס, וכעורך הכללי של מהדורת נורטון לשייקספיר.

 פרשנות פוליטית 
בשנת 2018 פרסם את Tyrant: Shakespeare on Power (טירן: שייקספיר על כוח), בו דן לכאורה ביחס שמבטא שייקספיר ביחס לשליטים עריצים, אך למעשה מותח ביקורת על שלטון הנשיא דונלד טראמפ.

פרסים והוקרה
 1964: תוכנית פולברייט
 1975: מלגת גוגנהיים
 1983: מלגת גוגנהיים
 1989: פרס ג'יימס ראסל לואל מטעם האגודה לשפות מודרניות (Shakespearean Negotiations)
 2002: דוקטרט של כבוד, אוניברסיטת קווין מרי בלונדון
 2002: פרס ארסמוס
 2002: מלגת מלון להומניסטיקה
 2005: פרס ויליאם שייקספיר לתיאטרון קלאסי, התיאטרון השייקספירי, וושינגטון די. סי.
 2006: תואר כבוד, אוניברסיטת בוקרשט
 2010: מדליית וילבור קרוס, אוניברסיטת ייל
 2011: National Book Award for Nonfiction, The Swerve: How the World Became Modern
 2011: פרס ג'יימס ראסל לואל מטעם האגודה לשפות מודרניות (The Swerve: How the World Became Modern)
 2012: פרס פוליצר לספרות עיון (The Swerve: How the World Became Modern)
 2016: דוקטרט של כבוד, המכון ללימודי דוקטורט באמנות חזותית, פורטלנד (מיין)
 2016: פרס הולברג
 2024: פור לה מריט

 ספריו שתורגמו לעברית 
 להיות או לא להיות שייקספיר, ספרי עליית הגג, 2010
 התפנית: הולדת המודרניות, הוצאת מאגנס, 2012

 קישורים חיצוניים 
 דף חבר סגל הארוורד
 דף זוכה פרס פוליצר
 דף חתן פרס הולברג
 כתביו בהוצאת נורטון
 מאמריו בניו יורקר
 ההרצאה השנתית על שם מרטין בובר (תשפ"ד) - "Shakespeare’s Second Chance" | Prof. Stephen Greenblatt

הערות שוליים

קטגוריה:בעלי תואר דוקטור מאוניברסיטת ייל
קטגוריה:סגל אוניברסיטת קליפורניה בברקלי
קטגוריה:סגל אוניברסיטת הרווארד
קטגוריה:זוכי פרס פוליצר: ספרות עיונית
קטגוריה:זוכי פרס הולברג
קטגוריה:היסטוריונים אמריקאים
קטגוריה:היסטוריונים יהודים אמריקאים
קטגוריה:חוקרי ספרות אמריקאים
קטגוריה:ויליאם שייקספיר
קטגוריה:חברי האקדמיה האמריקאית לאמנויות ולמדעים
קטגוריה:חברי האקדמיה האמריקאית לאמנויות ולספרות
קטגוריה:זוכי פרס הספר הלאומי האמריקאי
קטגוריה:אמריקאים שנולדו ב-1943